DA Den Europæiske Unions Tidende C 257/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 257/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»VALE OF EVESHAM ASPARAGUS«

EU nr.: PGI-GB-02108 — 21.1.2016

BOB ( ) BGB ( X )

1. Betegnelse

»Vale of Evesham Asparagus«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Vale of Evesham Asparagus« er navnet på grønne asparges, der dyrkes i det afgrænsede geografiske område. »Vale of Evesham Asparagus« produceres kun mellem april og juli.

»Vale of Evesham Asparagus« kan variere fra lysegrøn til mørkegrøn, med lilla spidser afhængigt af væksthastigheden og nattemperaturerne.

Formen kan variere en smule alt efter sorten. »Vale of Evesham Asparagus« er typisk lange, tynde skud med en diameter på 8-24 mm på midten. Maksimumslængden ved høst er 22 cm. De rå asparges minder smagsmæssigt om friske ærter, og de er sprøde og knasende. Tilberedte asparges har den fulde smag af modne, nøddeagtige artiskokker med en svag græsaroma samt en aroma af friske ærter, der kan variere alt efter temperaturen på høsttidspunktet.

»Vale of Evesham Asparagus« sælges enten i bundter med bånd omkring, i flowemballerede pakker eller i en plastikbanderole til supermarkeder og uindpakkede i bundter til gårdbutikker. Produktet skal opfylde følgende kvalitetskrav for »Vale of Evesham Asparagus«:

Mål

Produktet sorteres i ensartede håndskårne bundter med en længde på 15-22 cm. Skuddenes diameter i bundtet skal ligge inden for intervaller på 4 mm som følger: 4-8, 8-12, 12-16, 16-20 og 20-24 mm målt på skuddenes midte.

Kvalitetskriterier

Skuddene skal være rene, friske og hele uden tegn på skader, levende skadedyr eller fremskreden sygdom.

Krumningen bør være så lille som muligt, og produkter, der er beregnet til at blive anvendt, som de er, skal have et ensartet udseende. Skud, hvis spids har en krumning på mere end 70 grader, bør ikke anvendes, og krumning fra skuddets midte bør også undgås. Skuddenes spidser bør være lukkede med så lidt frødannelse som muligt.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område:

Afgrøden skal dyrkes inden for området Vale of Evesham som angivet i varespecifikationen.

3.5. Særlige regler for udskæring, rivning eller emballering osv. af det produkt, som betegnelsen henviser til

»Vale of Evesham Asparagus« sælges sorteret efter diameter og længde.

Produktet emballeres derefter enten i bundter med bånd omkring, flowemballerede pakker eller i plastikbanderole til supermarkeder og uindpakkede i bundter til gårdbutikker.

Aspargesene bundtes efter tykkelse i intervaller på 4 mm og de skal opfylde kvalitetskravene til »Vale of Evesham Asparagus«.

3.6. Særlige regler for mærkning af det produkt, som betegnelsen henviser til

BGB-logoet skal anføres på alle etiketter i det samme synsfelt som den beskyttede betegnelse.

BGB-logoet skal have den korrekte størrelse, hvilket vil sig en diameter på mindst 15 mm.

Emballagen og alt materiale til salgsstedet skal være mærket med producentens certificeringsnummer som udstedt af inspektionsorganet.

4. Kort angivelse af det geografiske områdes afgrænsning

Området er afgrænset af distrikterne Malvern Hills, Wychavon og Stratford upon Avon.

5. Tilknytning til det geografiske område

»Vale of Evesham Asparagus« får primært sin smag og konsistens som følge af vækstbetingelserne og jordbundsforholdene i dalområdet Vale of Evesham samt den viden om og erfaring med, hvordan produktet bedst dyrkes, som producenterne besidder. I Vale of Evesham er der en lang tradition for at dyrke asparges, og der er mange traditioner forbundet med produktet. Vale of Evesham er kendt for sin produktion af asparges af højeste kvalitet.

Mikroklimaet i Vale of Evesham og de for stedet typiske jordbundsforhold er afgørende faktorer, når det gælder om at sikre produktets kvalitet. Aspargesene dyrkes i det geografiske område, som er kendetegnet ved de specielle marker med dyb sandjord, som stammer fra den underliggende devonsandsten i flodbækkenerne i Severn (Worcestershire) og Avon (Worcestershire og Warwickshire). Sandjorden er veldrænet og varmes hurtigt op om foråret.

Smagen af »Vale of Evesham Asparagus« består af primære metabolitter, der produceres direkte som følge af fotosyntesen, f.eks. sukker, og sekundære metabolitter, produceres af planten som en reaktion på miljøforholdene og ofte som en reaktion på plantestress. Det mikroklima og jordbundsmiljø, som planterne dyrkes i, er derfor af afgørende betydning for udviklingen af produkternes smag.

Vale of Evesham har et tempereret klima med varme, tørre somre, som fremmer fotosyntesen i den periode, hvor skuddene vokser op og udvikler sig til bregnelignende toppe, som forbliver grønne til det tidlige efterår. Dette giver planterne lang tid til knopdannelse, hvilket fører til de skudstørrelser, der kendetegner »Vale of Evesham Asparagus«. Samtidig giver dette klima en god kulhydratfylde til rodsystemet, som producerer det følgende års afgrøde med den søde ærtelignende smag. Den gennemsnitlige regnmængde i området er på 700 mm, som er jævnt fordelt over året og betyder, at det ikke er nødvendigt at vande i hvileperioden (juli-oktober). Sommertemperaturerne spænder fra 15-30 °C. Om foråret sker der en gradvis stigning i jordtemperaturen, som forsigtigt bryder kronernes hvileperiode og giver en tidlig sæsonstart i april. Temperaturerne i sæsonen varierer meget, og denne temperaturforskel går i forbindelse med jordbundsforholdene og frembringer en mild stress, der fremmer den klassiske smag, som »Vale of Evesham Asparagus« har.

Sandjorden på de marker, hvor der dyrkes »Vale of Evesham Asparagus«, er tilstrækkeligt dybe til, at kronerne kan etablere dybe rodsystemer, hvori det sukker, der produceres i løbet af sommeren, kan oplagres. Dette fremmer kronens sundhed og giver afgrøden ekstra sødme. Jorden varmes hurtigt op om foråret, hvilket muliggør en tidlig sæson. Sandfraktionen varmes op med en skarpt defineret termisk profil gennem jorden, som ændrer skuddenes væksthastighed, efterhånden som de vokser op gennem jordprofilen. Dette bidrager alt sammen til produktionen af sekundære metabolitter (herunder skuddenes indhold af anthocyaniner), som giver asparges fra Vale of Evesham deres særegne smag.

Jordbundens reaktive karakter betyder, at jordens temperatur reagerer hurtigt på skiftende dag- og nattemperaturer og giver kronen endnu en let stress om foråret, som fremmer udviklingen af smagen og de særlige Vale of Evesham-kendetegn. Da der ikke findes et betydeligt lerlag, yder jorden mindre mekanisk modstand, hvilket giver de nye skud mulighed for at bevæge sig næsten frit op gennem jorden. Dette giver skuddene en relativt jævn diameter og en fast og fin konsistens.

Den unikke kombination af jordbundsforholdene og mikroklimaet frembringer de hurtigvoksende skud og en smag og konsistens, der er karakteristisk for »Vale of Evesham Asparagus«. Der foregår sædskifte på markerne, men de kan generelt ikke genbeplantes med asparges i ca. 30 år på grund af det sygdomspres, der opbygges i jorden. De bedste aspargesmarker er stenfri, da dette giver aspargesskuddene mulighed for at vokse uhindret op gennem jorden til overfladen. Dette er vigtigt, da alt for mange sten forringer skuddenes kvalitet. Det er afgørende at vælge dyrkningssted med omhu, og ikke alle marker er egnede til produktion af asparges af disse grunde. Det er også vigtigt, at aspargesavlerne tager hensyn til miljøet og kun vælger marker, der har den korrekte terrænhældning, som ikke fremmer jorderosion ned i vandløb. Markerne skal derfor helst kun være let skrånende. Det er således ikke tilfældigt, at aspargesmarkerne er placeret i disse flodbækkenområder, der er bedst egnede til produktion af asparges.

For at opnå de bedste resultater skal aspargesavlerne på baggrund af deres erfaring med den enkelte mark altid overveje nøje, hvornår de grønne toppe fra sidste år skal pulveriseres og tørres, og hvornår bedene til næste års høstsæson skal anlægges. Det er vigtigt, at jorden er tilstrækkelig tør til, at den kan bære vægten af traktoren, således at rødderne komprimeres mindst muligt. En våd jord, der anlægges til aspargesbed, bortleder ikke i tilstrækkelig grad vandet, og den bliver meget hurtigt sammenpresset, når det efterfølgende regner, og når man går på den under høsten. Aspargesavlerne skal også være klar over risikoen ved vindeksponering for visse sorter, der ikke er stærke nok til at forblive oprejst i fotosynteseperioden efter høsten. Sorter med et lavt ligninindhold må ikke plantes på vindblæste steder, da de vælter i perioden efter høsten, hvor de får lov at vokse op og derfor ikke producerer tilstrækkeligt kulhydrat i rødderne til at opretholde den økonomiske produktion i det følgende år.

Ved hver dyrkningssæsons start bliver alle høstfolk oplært i, hvordan man skærer asparges. Der anvendes en kort takket kniv, først til at måle skuddenes korrekte højde og dernæst til hurtigt at skære de enkelte skud med en skubbe-trække bevægelse lige under jordoverfladen uden at banke skuddet ned i jorden. Skuddene lægges derefter i markbakker, spids mod spids, for at undgå, at der kommer jord ind i den spiselige ende af grøntsagen.

Aspargesavlerne skal i løbet af sæsonen bruge deres færdigheder til at bestemme, hvornår den enkelte mark skal høstes. I kølige perioder, hvor jordtemperaturerne holder sig omkring 10 °C, er produktionen langsom, og høstfolkene bliver sendt ud i marken hver anden dag for at skære den korrekte længde til skudproduktion. Hvis jordtemperaturen imidlertid stiger til over 14 °C, opstår der en pludselig vækst, og aspargesavlerne skal sørge for at høste markerne så hurtigt som muligt, somme tider to gange om dagen, hvis det er nødvendigt.

Vale of Evesham er et dalområde, der er kendt for sin produktion af denne meget udsøgte grøntsag — asparges eller »Gras«, som de lokale kalder den. Evesham er den eneste bykerne i Det Forenede Kongerige, hvor der findes en aspargesmark, og afgrøden er så vigtig for den økonomiske og kulturelle historie i Vale of Evesham, at der hvert år afholdes et stort arrangement, hvor man fejrer denne majestætiske grøntsag, og som tiltrækker tusindvis af besøgende fra alle verdenshjørner. Festivalen afholdes i regionen for at fremme denne afgrøde og et lokalt interesseselskab, som alle ansøgere er medlem af, alene med det formål at fremme aspargesdyrkningen i området. Aspargesfestivalen indledes på St George's Day med et aspargesløb gennem dalområdet.

I Bretforton afholder den 650 år gamle pub »Fleece Inn« en årlig aspargesauktion, som er blevet afholdt i mindst 35 år. De fineste lokalt producerede aspargesskud eller »buds of gras« (græsknopper) bindes omhyggeligt med pilestrimler i traditionelle bundter og bortauktioneres eller bortloddes til støtte for Bretforton Silver Band. Det højeste beløb, der nogensinde er betalt for et bundt, er 750 GBP, som pubben »Round of Gras« i Badsey betalte. Den hævder, at den er verdens eneste pub, der er opkaldt efter et bundt asparges. Der afholdes mange andre aspargesrelaterede arrangementer i Vale of Evesham i høstperioden fra den 23. april til den 21. juni hvert år, som giver mulighed for at smage, købe, tilberede og få mere at vide om en af Storbritanniens mest efterspurgte delikatesser.

Aspargesdyrkningen i Vale of Evesham er en tradition, der kan spores helt tilbage til 1768, da Arthur Young, den daværende direktør for landbrugsrådet, besøgte byen. I sin bog »A Six Months Tour of the North of England«, der blev udgivet i 1771, fortæller han, at der blev transporteret asparges fra Evesham til Bath og Bristol for at blive solgt. I et brev fra en skribent fra Evesham til avisen »Morning Chronicle« den 30. august 1782 nævnes også, at der sendes asparges byen til Bath og Bristol.

W. Pitt så i sin »General View of the Agriculture of the County of Worcester« (1813) flere flader med asparges på markerne (en flade er i denne forbindelse en stor strækning med et plant område). I 1830 tildelte Royal Horticultural Society Anthony New en medalje for hans fine eksemplarer af asparges, der blev udstillet på udstillinger hos Vale of Evesham Society i 1830 og året før (jf. Gaut: A History of Worcs Agriculture, side 294).

Med den hurtige vækst i erhvervshavebruget i sidste kvartal af det 19. århundrede blev arealet med asparges, der blev dyrket i Vale of Evesham, også udvidet. The L.B.G. Story (Littleton & Badsey Growers Ltd) af C A Binyon fortæller om den historiske tilknytning, som Vale of Evesham har til produktionen af asparges. I perioden 1925-1981 fandtes der en sammenslutningen af aspargesavlere i Vale of Evesham med det formål at fremme aspargesproduktion i området.

Der findes anekdotisk og fotografisk dokumentation for aspargesproduktionens historie i området hos Badsey Society (www.badsey.org.uk).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.gov.uk/government/publications/protected-food-name-vale-of-evesham-asparagus-pgi

(1) EUT L 343 af 14.12.2012, s. 1.